Document ID: 31978R1428

ΚΑΝΟΝΙΣΜΟΣ (ΕΟΚ) αριθ. 1428/78 ΤΗΣ ΕΠΙΤΡΟΠΗΣ της 27ης Ιουνίου 1978 περί τροποποιήσεως του κανονισμού (ΕΟΚ) αριθ. 837/68 που ρυθμίζει τις λεπτομέρειες εφαρμογής της εισφοράς στον τομέα της ζάχαρης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 3330/74 του Συμβουλίου της 19ης Δεκεμβρίου 1974 περί κοινής οργανώσεως αγοράς στον τομέα της ζάχαρης(1), όπως τροποποιήθηκε τελευταία από τον κανονισμό (ΕΟΚ) αριθ. 1396/78(2), και ιδίως το άρθρο 15 παράγραφος 6,
Εκτιμώντας:
ότι το άρθρο 1 παράγραφος 2 και το άρθρο 7 παράγραφοι 4 και 5 του κανονισμού (ΕΟΚ) αριθ. 837/68 της Επιτροπής της 28ης Ιουνίου 1968 περί των λεπτομερειών εφαρμογής της εισφοράς στον τομέα της ζάχαρης(3), όπως τροποποιήθηκε από τον κανονισμό (ΕΟΚ) αριθ. 1491/70(4), καθορίζουν τα όρια εντός των οποίων οι διακυμάνσεις των στοιχείων υπολογισμού της εισφοράς που εφαρμόζεται αντίστοιχα στη λευκή και ακατέργαστη ζάχαρη καθώς και στα σιρόπια δεν συνεπάγονται τροποποίηση της εισφοράς αυτής-
ότι η πείρα που αποκτήθηκε κατά την εφαρμογή των διατάξεων αυτών έχει δείξει ότι τα όρια για τη διακύμανση των εισφορών κατά την εισαγωγή λευκής ζάχαρης, ακατέργαστης ζάχαρης και σιροπίων είναι πολύ στενά και οδηγούν σε τροποποιήσεις περισσότερο συχνές από ό,τι πρέπει- ότι μικρότερη συχνότητα στις τροποποιήσεις αυτές δεν είναι σε θέση να επηρεάζει την καλή διαχείριση της κοινοτικής αγοράς ζάχαρης- ότι, ως εκ τούτου, πρέπει, με σκοπό τη διοικητική απλοποίηση, τα όρια αυτά να διευρυνθούν-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΟΚ) αριθ. 837/68 τροποποιείται ως ακολούθως:
1. Στο άρθρο 1 παράγραφος 2 το ποσό "0,10" αντικαθίσταται από το ποσό "0,20".
2. Στο άρθρο 7 παράγραφοι 4 και 5, το ποσό "0,40" αντικαθίσταται από το ποσό "0,60".
Άρθρο 2
Ο παρών κανονισμός τίθεται σε ισχύ την 1η Ιουλίου 1978.
Ο παρών κανονισμός είναι δεσμευτικός ως προς όλα τα μέρη του και ισχύει αμεσα σε κάθε Κράτος Μέλος.
Έγινε στις Βρυξέλλες, στις 27 Ιουνίου 1978.

Labels: 3
17